Figgio de Gaio Ottavio e de Açia (nevo de Cesare), o nascette in Romma o 23 sett. 63 a.C. e o fu adotao da Cesare into 45; da Apolloñia (dov'o se trovava quande Cesare o fu assascinao) o vègne a Romma into mazzo do 44, rivendicando i diritti de figgio e erede do dittatô. O refúo de Marco Antogno a consegnâghe a sottræta ereditæ o feççe sci che in gio a-a so persoña se riunisse tutte e forçe che, a-a morte de Cesare, voeivan repigiâ i antighe poxiçioin e che speravan de poei dominâ megio co-o zoenetto Ottavian che no co-o potentiscimo Antogno. In tâ moddo se creò a scingolâ scituaçion pe-a quæ o l'ebbe a-o so seguito di veteren de Cesare e insemme o gruppo senatoio za avversaio de Cesare. Ne sorse de conseguença o conflíto con Antogno, o quæ o fu vinto in doe battagge a Modena (44-43) e o riparò in Gallia. Ottavian o ruppe quindi l'artifiçiosa alliança co l'oligarchia senatoia e, appoggiao da-a força armâ, o l'assonse o consolato. A-o scopo de frontezzâ o peigo di repubbrichen cesariciddi, o vègne a un accordio con Antogno, costituindo con lê e con Leppido o segondo triunvirato (43). Assemme a Antogno o vinse, a Filippi, Bruto e Cascio (42). Mentre Antogno o l'ebbe o comando de l'Oriente, Ottavian o se assonse o compito di assegnaçioin a-i veteren de tære in Itallia, ma o dovette affrontâ una guæra çivî, provocâ tra i Italichi da Lucio Antogno (fræ do triunviro), ch'o sconfisse a Peruggia (40). Rinnovæ i accordi con Antogno a Brindixi, o combatté Sesto Pompeo che, da-a Seçilia e da-a Sardegna, o l'ezerçitava un peigoso dominnio in sce-o mâ, e, co l'agiutto de Agrippa, o-o vinse a Nauloco (36). Eliminao quindi Lepido ascì (a-o quæ spettava o comando de l'Affrica), o fu padron de l'Occidente, e percose Antogno co-i so accordi con Cleopatra o manifestava o dezegno de voei trasformâ l'impeo roman inte 'na monarchia orientâ, o diciarò guæra a Cleopatra e a Açio (31) o sconfisse a reña e Antogno; a vittoia a fu coonâ l'anno doppo co-a preiza de Lusciandria e i suiciddi de Antogno e Cleopatra; in tâ moddo Ottavian o conquistò ascì l'Egitto. Into 29 o celebrò a Romma un triplixe trionfo e o serò o tempio de Giano. L'era de guære civî a l'ea terminâ.